Тоқаев чех Премьер-министрімен кездесті
"Тоқаев чех Премьер-министрімен кездесті" | "https://abai.kz/post/168047"
TITLE: Тоқаев чех Премьер-министрімен кездесті
URL: https://abai.kz/post/168047
META: "Тоқаев чех Премьер-министрімен кездесті" | "https://abai.kz/post/168047"
DATE: 24.04.2023
AUTHOR(s): Abai.kz
TOTAL WORDS: 200
TEXT: Мемлекет басшысы Қазақстанға ресми сапармен келген Чехия Республикасының Премьер-министрі Петр Фиаланы қабылдады, деп хабарлайды Ақорда. Қасым-Жомарт Тоқаев Петр Фиаланың елімізге жасаған алғашқы ресми сапары екіжақты қатынасты нығайтуға ықпал ететініне сенім білдірді. – Сіз елімізге үлкен бизнес-делегация алып келдіңіз. Екі ел арасындағы іскерлік байланыстар мен ынтымақтастықты ілгерілетуге пайдасы өте зор бизнес форум өтеді, – деді Қасым-Жомарт Тоқаев. Мемлекет басшысы Чехия Президенті лауазымына сайланған Петр Павелге құттықтауын жолдады. Кездесу барысында сауда-экономикалық және инвестициялық ынтымақтастықты, соның ішінде көлік-логистика саласын нығайту перспективаларына баса мән берілді. Президент чех инвесторларына жан-жақты қолдау көрсетуге дайын екенін айтты. – Чехия Республикасынан энергетика, машина жасау, көлік, ауыл шаруашылығы, қаржы, медицина өнеркәсібі және фармацевтика секілді экономиканың түрлі салаларына құйылатын инвестицияны құптаймыз. Сондай-ақ елдеріміздің астаналары арасында тікелей әуе қатынасын ашамыз деп сенеміз, – деді Мемлекет басшысы. Өз кезегінде Петр Фиала Чехияның елімізбен арадағы ынтымақтастықты одан әрі дамытуға ниетті екенін растады. – Чехия Республикасы Қазақстанмен бұрыннан достық қарым-қатынас орнатқан және оны жалғастырамыз деп сенеміз. Осы кездесуіміз белсенді байланыстарға тың серпін береді деп үміттенемін. Қазақстан – біз үшін өте маңызды серіктес. Қазақстан мен Чехия Республикасының ынтымақтастығы Еуропалық Одақ пен Орталық Азия елдері арасындағы қарым-қатынастардың аса маңызды тірегінің бірі саналады, – деді Чехия Премьер-министрі. Сонымен қатар кездесуде халықаралық күн тәртібіндегі өзекті мәселелер талқыланды. Abai.kz
